Riigikogu sotsiaalkomisjon Teie 30.04.2018 nr 1-1/13-613/1

Lossi plats 1a

15165 Tallinn Meie 16.05.2018 nr 4/143

**Arvamuse esitamine riikliku pensionikindlustuse**

**seaduse muutmise ja sellega seonduvalt teiste**

**seaduste muutmise seadus 613 SE kohta**

Lugupeetud Helmen Kütt!

Eesti Kaubandus-Tööstuskoda (edaspidi: Kaubanduskoda) tänab Riigikogu sotsiaalkomisjoni võimaluse eest avaldada arvamust riikliku pensionikindlustuse seaduse muutmise ja sellega seonduvalt teiste seaduste muutmise seaduse eelnõu kohta.

Kaubanduskoda on vastu eelnõu § 1 punktidele 8 ja 9, millega muudetakse riikliku vanaduspensioni valemit selliselt, et alates 2021. aastast väheneb ning alates 2037. aastast kaob täielikult I samba sõltuvus palgast. Muudatus tähendab seda, et tulevikus sõltub I samba suurus tööstaažist, mitte aga inimese varasemast palgast.

Järgnevalt selgitame lähemalt, miks Kaubanduskoda ei toeta seda muudatust.

1. Kaubanduskoja hinnangul võib see muudatus suurendada töötajate motivatsiooni saada vähemalt osa palgast ümbrikupalgana. Ümbrikupalkade maksmise risk suureneb põhjusel, et edaspidi ei avalda inimese palk mingit mõju I sambale. Näiteks miinimumpalka ja kolmekordset Eesti keskmist palka teeniva inimese I sambast saadav pension on tulevikus võrdne.
2. Praegu on töötajatele hästi teada, et ümbrikupalgaga nõustumine vähendab nende pensionit, kuid edaspidi ei mõjuta osalise ümbrikupalga saamine I samba suurust. Kuigi tulevikus jääb kehtima pensioni sõltuvus inimese palgast läbi II samba, siis ei pruugi see olla piisav motivaator ümbrikupalgast loobumiseks. Seda põhjusel, et inimesel on võimalik osa ümbrikupalgana teenitud tulust panna III sambasse ning selle tulemusena ei pruugi pension kokkuvõttes väheneda, vaid võib hoopis suureneda. Seega kaob muudatusega ära üks põhjus, miks täna ei taha paljud töötajad ümbrikupalka saada.
3. Kaubanduskoja hinnangul kaasneb selle muudatusega ühiskonna jaoks kaks negatiivse mõjuga sõnumit. Esiteks, I sambast saad pensioni isegi siis, kui sinu palgalt on jäänud tööjõumaksud osaliselt maksmata. Kusjuures osalise ümbrikupalga saamine isegi ei vähenda I sambast saadavat pensionit. Selline sõnum ei motiveeri ümbrikupalga saamisest loobuma. Pigem on muudatusel vastupidine mõju.

Teiseks, kuna I sammas sõltub vaid töötatud aastatest, mitte selle aja jooksul teenitud palgast, siis kutsutakse inimesi rohkem aastaid tööd tegema selle asemel, et inimesi motiveerida ennast arendama ja seeläbi oma palgataset tõstma.

1. Kui inimesed avastavad, et suurema palgaga ei kaasne suuremat tulu I sambast, siis võib see suurendada ümbrikupalgaga nõustumise riski. Sellele viitab ka Eesti Konjunktuuriinstituudi 2017. aasta varimajanduse trendide uuring, kus on välja toodud, et pettumus maksude eest saadavates hüvedes (pension, tasuta ravi) võib vähendada elanike hoiakuid ja maksukuulekust (eriti noortel).
2. Vähenev motivatsioon saada töötasu ametlikult, vähendab ka maksulaekumisi just sotsiaal- ja tulumaksu osas, mis omakorda suurendab survet eelarvele ja töötab vastupidiselt vajadusele leida kasvavateks sotsiaalkaitsekuludeks lisavahendeid. Kuna eeltoodud riskide realiseerumine on reaalne, siis on prognoositav ka eelarveliste maksutulude vähenemine. Sellisel juhul ei satu surve alla mitte ainult pensionite finantseerimine vaid ravikindlustuse ja meditsiiniteenuste osa tervikuna.

**Kaubanduskoda peab väga oluliseks, et I sammas on ka edaspidi sõltuvuses inimese palgast. See aitab tagada, et inimesed on tulevikus motiveeritud ümbrikupalga saamisest loobuma. Kui säilib I samba seos inimese palgaga, siis on ka tööandja enam motiveeritud tasuma makse, sest sellest oleneb tema töötajate heaolu tulevikus. Samuti rõhutame, et meie hinnangul ei lahenda kavandatavad muudatused ühte tänase pensionikindlustussüsteemi peamist probleemi, ehk seda, kuidas tagada pensionisüsteemi jätkusuutlikkus ja rahaliste vahendite piisavus süsteemis. Pensioniea viimine sõltuvusse oodatavast elueast on küll positiivne ja vähendab survet kulude kasvuks, kuid veelgi olulisem on tegeleda töötajate motiveerimisega enam teenima ja vastuhüve saamise eeldusel enam panustama. Samavõrd tuleb tegeleda ka sotsiaalkindlustussüsteemi panustajate arvu vähenemise tasandamisega väiksema töövõimega inimeste suurema kaasamise läbi, ümberõppe efektiivsema pakkumise kaudu või välistööjõu piirangute lõdvendamise läbi.**

**Eelnevast tulenevalt oleme seisukohal, et Eelnõust tuleb välja jätta muudatus, mis kaotab I samba sõltuvuse töötaja palgast.**

Lugupidamisega

/allkirjastatud digitaalselt/

Mait Palts

Peadirektor

Koostanud: Marko Udras marko.udras@koda.ee 6040070